I. Šimko, minister vnútra SR: (2002-06-27):
J. Migaš, predseda NR SR: Ďakujem, pán minister. Panie poslankyne, páni poslanci, prerušujem rokovanie o tomto bode programu. Uznesenie vrátane toho návrhu, ktoré predniesol pán poslanec Cuper, potom odhlasujeme o 11.00 hodine pri ostatných hlasovaniach. Ďalšie rokovanie Národnej rady bude viesť podpredseda Igor Presperín, nech sa páči. I. Presperín, podpredseda NR SR: Vážení páni poslanci, panie poslankyne, budeme pokračovať v rokovaní druhým čítaním o vládnom návrhu zákona, ktorým sa mení a dopĺňa zákon č. 311/1999 Z. z. o registri trestov v znení zákona č. 48/2002 Z. z. o zmene a doplnení niektorých zákonov . Vládny návrh zákona ste dostali ako tlač 1513 a spoločnú správu ako tlač 1513a. Prosím teraz podpredsedu vlády Ľubomíra Fogaša, aby sa ujal slova a uviedol v druhom čítaní tento vládny návrh zákona. Nech sa páči, pán podpredseda. Ľ. Fogaš, podpredseda vlády SR: Vážený pán predsedajúci, vážené panie poslankyne, páni poslanci, vážení páni ministri, pani ministerka, dovoľte mi, aby som uviedol v druhom čítaní už návrh zákona, ktorým sa mení a dopĺňa zákon č. 311/1999 Z. z. o registri trestov v znení neskorších zmien a doplnkov, aby som to zostručnil, s tým, že tento návrh a jeho vypracovanie bolo podmienené jednoducho potrebami praxe a predovšetkým tým, že návrh upravuje aj zjednodušený postup podávania žiadostí o výpis z registra trestov a možnosť ich overovania obcami, ktoré sú matričnými úradmi. Ďalej sa rozširuje okruh subjektov, ktorým sa vydáva odpis registra trestov jednak priamo o osobu, ktorej sa odpis týka, a jednak o ďalší štátny orgán, a to Národný bezpečnostný úrad. V nadväznosti na prerokúvanú novelu Trestného zákona návrh dopĺňa obsah registra trestov o zmier schválený v trestnom konaní. Ide vlastne o nový inštitút, na ktorý bolo potrebné aj v tomto zákone reagovať. Doplnenie zákona o súkromných bezpečnostných službách a zákona o zbraniach a strelive vychádza z potreby sprísnenia a posudzovania spoľahlivosti osôb zamestnávaných súkromnými bezpečnostnými službami, ako aj osôb, ktoré sú žiadateľmi o zbrojný preukaz, s tým, že toto posudzovanie bude vychádzať aj z odpisu registra trestov, ktorý predloží žiadateľ. Myslím si, že vzhľadom na to, že ide o návrh, ktorý je v druhom čítaní, nie je potrebné, aby som detailne zdôvodňoval jednotlivé časti. Chcem sa už teraz v úvodnom slove poďakovať za pripomienky, najmä tie, ktoré legislatívnotechnicky návrh zákona zlepšujú, a prosím vás, aby ste tento návrh v druhom a treťom čítaní hlasovaním podporili. Ďakujem pekne. I. Presperín, podpredseda NR SR: Ďakujem, pán podpredseda. Prosím, aby ste zaujali miesto pre navrhovateľov. Dávam slovo určenému spoločnému spravodajcovi z ústavnoprávneho výboru poslancovi Jánovi Cuperovi a prosím ho, aby informoval Národnú radu o výsledku rokovania výborov o tomto vládnom návrhu zákona a aby odôvodnil aj návrh a stanovisko gestorského výboru. J. Cuper, poslanec: Vážené panie poslankyne, vážení páni poslanci, dovoľte mi, aby som vám v mene gestorského výboru predniesol spoločnú správu, ktorú ste dostali ako tlač 1513, výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 311/1999 Z. z. o registri trestov v znení zákona č. 48/2002 Z. z. a o zmene a doplnení niektorých zákonov, ktorú ste dostali ako tlač 1513, vo výboroch Národnej rady Slovenskej republiky v druhom čítaní. Ústavnoprávny výbor Národnej rady Slovenskej republiky ako gestorský výbor k vládnemu návrhu zákona, ktorým sa mení a dopĺňa zákon č. 311/1999 Z. z. o registri trestov v znení zákona č. 48/2002 Z. z. a o zmene a doplnení niektorých zákonov (ďalej len „gestorský výbor“), podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku spoločnú správu výborov Národnej rady Slovenskej republiky. Národná rada Slovenskej republiky uznesením č. 2149 z 21. mája 2002 pridelila vládny návrh zákona, ktorým sa mení a dopĺňa zákon č. 311/1999 Z. z. o registri trestov v znení zákona č. 48/2002 Z. z. a o zmene a doplnení niektorých zákonov (tlač 1513), na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre obranu a bezpečnosť. Výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanoviská k predmetnému návrhu zákona. Vládny návrh zákona, ktorým sa mení a dopĺňa zákon č. 311/1999 Z. z. o registri trestov v znení zákona č. 48/2002 Z. z. a o zmene a doplnení niektorých zákonov, ktorý ste dostali ako tlač 1513, odporučil Národnej rade Slovenskej republiky schváliť Ústavnoprávny výbor Národnej rady Slovenskej republiky svojím uznesením č. 1032 zo 14. júna 2002. Výbor Národnej rady Slovenskej republiky pre verejnú správu neprerokoval vládny návrh zákona, lebo v zmysle § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebola prítomná nadpolovičná väčšina všetkých jeho členov. Z celkového počtu 12 poslancov bolo prítomných iba 5 poslancov. Výbor Národnej rady Slovenskej republiky pre obranu a bezpečnosť neprijal platné uznesenie, keďže nebol uznášaniaschopný. Z uznesení výborov Národnej rady Slovenskej republiky, uvedených pod bodom III tejto správy, vyplynulo, vážení páni poslanci, desať pozmeňujúcich návrhov, ktoré nebudem čítať, majú zväčša legislatívnotechnický charakter, takže odporúčam hlasovať o nich en bloc a odporúčam všetky schváliť, súhlasí s nimi aj predkladateľ návrhu zákona. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 311/1999 Z. z. o registri trestov v znení zákona č. 48/2002 Z. z. a o zmene a doplnení niektorých zákonov (tlač 1513), vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona, v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 311/1999 Z. z. o registri trestov v znení zákona č. 48/2002 Z. z. a o zmene a doplnení niektorých zákonov, v znení schválených pozmeňujúcich a doplňujúcich návrhov uvedených v tejto správe v rozprave schváliť. Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 311/1999 Z. z. o registri trestov v znení zákona č. 48/2002 Z. z. a o zmene a doplnení niektorých zákonov (tlač 1513), v druhom čítaní (tlač 1513a) bola schválená Ústavnoprávnym výborom Národnej rady Slovenskej republiky pod č. 1063 18. januára 2002. Prosím, pán predsedajúci, aby ste otvorili rozpravu. I. Presperín, podpredseda NR SR: Ďakujem, pán poslanec. Prosím, zaujmite miesto pre spravodajcov. Otváram rozpravu o tomto bode programu. Písomne nebol prihlásený nikto z poslancov. Pýtam sa, kto sa hlási ústne? Konštatujem, že nikto. Vyhlasujem rozpravu o tomto bode programu za skončenú. Prerušujem rokovanie o tomto bode programu. Pristúpime k druhému čítaniu o vládnom návrhu zákona o odbornej príprave zamestnancov prokuratúry . Vládny návrh zákona ste dostali pred prvým čítaním ako tlač 1512 a spoločnú správu výborov schválenú gestorským výborom máte ako tlač 1512a. Vládny návrh zákona odôvodní podpredseda vlády Slovenskej republiky Ľubomír Fogaš. Prosím pána podpredsedu vlády, aby sa ujal slova. Ľ. Fogaš, podpredseda vlády SR: Ďakujem pekne, pán podpredseda. Vážená pani ministerka, páni ministri, vážené panie poslankyne, páni poslanci, dovoľte mi, aby som v súlade s uznesením vlády Slovenskej republiky č. 426 z 24. apríla 2002 odôvodnil v druhom čítaní pred vami vládny návrh zákona o odbornej príprave zamestnancov prokuratúry, ktorý vypracovala Generálna prokuratúra na základe plánu legislatívnych úloh vlády na tento rok. Predmetom uvedeného návrhu je právna úprava 1. odbornej prípravy zamestnancov vykonávajúcich na prokuratúre štátnu službu a zamestnancov prokuratúry vo verejnej službe, 2. podmienok potrebných na získanie osobitných kvalifikačných predpokladov nevyhnutných pre prácu na prokuratúre, 3. kvalifikačné skúšky štátnych zamestnancov a zamestnancov prokuratúry vykonávajúcich verejnú službu a 4. dotýkajúca sa kvalifikačných komisií na prokuratúre, ich zloženia a spôsobu kreovania a spôsobu rozhodovania. Tento zákon sa nebude vzťahovať na profesionálnych vojakov na vojenských prokuratúrach, ktorí sú vyčlenení na plnenie úloh vojenských prokuratúr podľa § 24 ods. 3 zákona č. 370/1977 Zb. o vojenskej službe. Ich vzdelávanie musia upraviť osobitné predpisy. Musím povedať, že zákon o štátnej službe v ustanovení § 6 ods. 5 zveruje do právomoci Generálnej prokuratúry Slovenskej republiky riadiť vo vzťahu k štátnym zamestnancom na prokuratúre vzdelávanie v štátnej službe a zabezpečiť jednotný systémový prístup v ďalšom vzdelávaní týchto štátnych zamestnancov. Súčasne ustanovenie § 22 ods. 4 zákona o štátnej službe ustanovuje, že podmienky kvalifikačnej skúšky a zloženie kvalifikačnej komisie na prokuratúre ustanoví osobitný zákon. A týmto osobitným zákonom by mal byť zákon o odbornej príprave zamestnancov prokuratúry, ktorý problematiku odbornej prípravy upravuje cielene so zameraním na jednotlivé druhy pracovných činností na prokuratúre. Vzhľadom na to, že ide o druhé čítanie, ak dovolíte, nepovažujem za nutné zdôvodniť jednotlivé ustanovenia. Chcem sa rovnako ako v predchádzajúcom návrhu poďakovať za spoluprácu v súvislosti s realizovaním legislatívneho procesu a prosím vás, aby ste tento návrh zákona v druhom a treťom čítaní potom podporili. Ďakujem pekne. I. Presperín, podpredseda NR SR: Ďakujem, pán podpredseda. Dávam slovo opäť spoločnému spravodajcovi z ústavnoprávneho výboru poslancovi Jánovi Cuperovi. Prosím ho, aby informoval Národnú radu o výsledku rokovania výborov o tomto vládnom návrhu zákona, aby zdôvodnil návrh a stanovisko gestorského výboru. J. Cuper, poslanec: Ďakujem, pán podpredseda. Vážené dámy, vážení páni, dovoľte mi, aby som vám predniesol spoločnú správu výborov Národnej rady Slovenskej republiky o prerokovaní vládneho návrhu zákona o odbornej príprave zamestnancov prokuratúry, ktorý ste dostali ako tlač 1512, vo výboroch Národnej rady Slovenskej republiky v druhom čítaní, ktorú ste dostali ako tlač 1512a. Spoločnú správu prerokoval Ústavnoprávny výbor Národnej rady Slovenskej republiky ako gestorský výbor k vládnemu návrhu zákona o odbornej príprave zamestnancov prokuratúry ( ďalej len „gestorský výbor“), podávam Národnej rade Slovenskej republiky túto správu v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, teda predkladám túto spoločnú správu výborov. 1. Národná rada Slovenskej republiky uznesením č. 2150 z 21. mája 2002 pridelila vládny návrh zákona o odbornej príprave zamestnancov prokuratúry, ktorý ste dostali ako tlač 1512, na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre sociálne veci a bývanie. Výbory prerokovali predmetný návrh zákona v lehote určenej uznesením Národnej rady Slovenskej republiky. 2. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v učenej lehote gestorskému výboru žiadne stanovisko k predmetnému návrhu zákona v zmysle § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. 3. Vládny návrh zákona o odbornej príprave zamestnancov prokuratúry odporučili Národnej rade Slovenskej republiky schváliť Ústavnoprávny výbor Národnej rady Slovenskej republiky uznesením č. 1033 zo 14. júna 2002 a Výbor Národnej rady Slovenskej republiky pre sociálne veci a bývanie svojím uznesením č. 511 z 11. júna 2002. 4. Z uznesenia Ústavnoprávneho výboru Národnej rady Slovenskej republiky vyplynul jeden pozmeňujúci návrh k § 20, a to ústavnoprávny výbor v ňom navrhuje upraviť účinnosť zákona na deň 1. september 2002. Takže potom odporúčam hlasovať o tomto pozmeňujúcom návrhu vzhľadom na to, že by sa nestihol termín, kladne. A gestorský výbor odporúča tento návrh schváliť. 5. Gestorský výbor na základe stanovísk výborov k vládnemu návrhu zákona o odbornej príprave zamestnancov prokuratúry (tlač 1512), vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona, v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade vládny návrh zákona o odbornej príprave zamestnancov prokuratúry schváliť. Spoločná správa výborov Národnej rady Slovenskej republiky o prerokovaní vládneho návrhu zákona o odbornej príprave zamestnancov prokuratúry v druhom čítaní bola schválená Ústavnoprávnym výborom Národnej rady Slovenskej republiky pod č. 1064 z 18. júna 2002. Ďakujem, pán predsedajúci, otvorte rozpravu. I. Presperín, podpredseda NR SR: Ďakujem, pán poslanec, prosím, zaujmite miesto pre spravodajcov výborov. Otváram rozpravu o tomto bode programu. Písomne nie je nikto prihlásený z poslancov. Chce sa niekto prihlásiť ústne? Konštatujem, že nie. Vyhlasujem rozpravu o tomto bode programu za skončenú. Zároveň... Nech sa páči, pán podpredseda vlády chce reagovať. Ľ. Fogaš, podpredseda vlády SR: Chcem vyjadriť súhlas s pripomienkami, ktoré sú predložené tak, aby nevznikli potom žiadne pochybnosti v jednom aj v druhom prípade. Ďakujem pekne. I. Presperín, podpredseda NR SR: Ďakujem, pán podpredseda. Prerušujem rokovanie o tomto bode programu. Ďakujem, pán poslanec Cuper aj pán podpredseda vlády. Pristúpime k druhému a tretiu čítaniu o návrhu na vyslovenie súhlasu Národnej rady Slovenskej republiky s Medzinárodným dohovorom o potláčaní financovania terorizmu . Návrh vlády ste dostali ako tlač 1614. Spoločnú správu výborov schválenú gestorským výborom máte ako tlač 1614, ktorej súčasťou je aj návrh uznesenia Národnej rady. Návrh vlády odôvodní minister zahraničných vecí Slovenskej republiky Eduard Kukan. Prosím pána ministra, aby sa ujal slova.